Ari Taskinen

Ari Olavi Taskinen (12. heinäkuuta 1959 Helsinki – 15. tammikuuta 2024 Dahab, Egypti) oli suomalainen muusikko, säveltäjä ja sanoittaja. Taskisen tunnetuimpia töitä ovat hänen säveltämänsä ja sanoittamansa ”Tahdon rakastella sinua” ja Pelle Miljoonan sanoittama ja Taskisen säveltämä ”Moottoritie on kuuma”, joka voitti 2007 Helsingin Sanomien äänestyksen ”Rakkaimmat Rockit”. == Ura == Taskinen oli jäsenenä Tumppi Varosen kanssa Problems?-yhtyeessä vuosina 1977–1978, jolloin yhtye levytti singlen ja kolme kappaletta Pohjalla- kokoelmalle. Vuonna 1979 Taskisen ja Ari Voutilaisen Hymy Taskinen & Co. -yhtye julkaisi singlen, jonka toinen kappale oli Taskisen kirjoittama. Vuonna 1978 Taskinen ja Varonen alkoivat yhteistyön Pelle Miljoonan kanssa, jonka jälkeen Taskinen soitti Pelle Miljoonan kanssa eri kokoonpanoissa vuoteen 1983. Nämä kokoonpanot levyttivät yhteensä viisi studioalbumia, joihin Taskinen sävelsi suuren osan lauluista. Vuonna 1981 Taskinen ja Vando Suvanto perustivat Threshold-yhtyeen, joka levytti kaksi singleä ja albumin Paradise Now. Vuonna 1982 Taskinen oli tuottajana ja soittajana Tumppi Varonen & Problems? -yhtyeen levyllä Kaupungin valot. Albumilla on kolme Taskisen kirjoittamaa kappaletta. Vuonna 1983 Taskinen oli mukana The Hunters -kokoonpanossa, joka julkaisi yhden singlen. Sen toinen kappale on kokonaan Taskisen käsialaa ja toisessa hän on toisena säveltäjänä. 1980-luvun alun jälkeen Taskinen työskenteli kokeellisemman musiikin parissa säveltäen muun muassa elektroakustista musiikkia ja teatterimusiikkia. Vuosina 1983–1989 hän vaikutti performanceryhmissä Jack Helen Brut ja Transistors. Performanceryhmä Homo $:n kanssa syntyi musiikkiprojekti Joan Bennet Museum vuonna 1985. 1990-luvulla Taskinen teki paljon elokuvamusiikkia, ja vuosituhannen vaihteen tienoilla hän sävelsi muun muassa musiikit Teatteri Hevosenkengän näytelmiin Robottipoika Ville Voltti (1998) sekä Kolmen nakin komedia (2000). Vuosina 1985–2005 Taskinen teki Yleisradiolle usieta kokeellisia ääniteoksia, joita on julkaistu levyllä Aavamaa (2006).https://sites.google.com/site/ataskinen/aavamaa Taskinen on opettanut äänisuunnittelua Teatterikorkeakoulussa, Kuvataideakatemiassa ja Taideteollisessa korkeakoulussa. Vuonna 1985 Taskinen sävelsi rockoopperan Toikkanen, jota esitettiin Vanhalla ylioppilastalolla Helsingissä. Se perustui runoilija Teemu Hirvilammin librettoon. Yhteistyö Hirvilammin kanssa tuotti myös kaksi runomusiikkilevyä: Asfalttia ja ruohoa (2001) ja Teemu Hirvilammi & Ari Taskinen II -runomusiikkia (2012). Vuonna 2006 ilmestyi Taskisen oma runokokoelma Susien taivas.http://www.nastamuumio.fi/taskinen.html 2000- ja 2010-luvuilla Taskinen oli mukana Pelle Miljoona & 1980:n ja Pelle Miljoona Oy:n comeback-keikoilla. Vuonna 2018 Pelle Miljoona Oy julkaisi EP:n Anna soihtusi palaa, jolla oli yksi Taskisen sävellys. Vuonna 2021 Taskinen julkaisi sooloalbumin Taskinen!, jolla hän ensimmäistä kertaa laulaa levyllä. Vuonna 2022 julkaistiin Taskisen toinen runokokoelma Puolimaailman mies. Taskinen matkusti paljon ja oli käynyt yli 70 maassa ja vietti 30 talvea Egyptin Dahabissa, jossa myös kuoli sairauskohtaukseen tammikuussa 2024. Hänet on haudattu Hietaniemen hautausmaalle Helsinkiin. ==Kokoonpanoja== * Näköhäiriö * Problems? (1977–1978, 1982) * Hymy Taskinen & Co. (1979) * Pelle Miljoona & 1980 (1978–1979, 2004–2007) * Pelle Miljoona Oy (1980–1983, 2011, 2016, 2018–2024) * Threshold (1981) * The Hunters (1983) * Jack Helen Brut (1983–1985) * Transistors (1986–1989) ==Diskografia== ;Problems? *Pohjalla (1978) *Kaupungin valot (1982) ;Hymy Taskinen & Co *Hei tyttö hei / Yöt kadulla (single, 1979) ;Pelle Miljoona & 1980 *Pelko ja viha (1979) *Viimeinen syksy (1979) *Näyttämökuvia (1980) *Vallankumous kulttuuriin (2004) ;Pelle Miljoona Oy *Moottoritie on kuuma (1980) *Matkalla tuntemattomaan (1981) *Nämä päivät, nämä yöt (1982) *Radio Kebab (1982) ;Threshold *Paradise Now (1981) ;The Hunters *Hunters of the Night (single, 1983) ;Teemu Hirvilammi & Ari Taskinen *Asfalttia ja ruohoa (2001) *II -runomusiikkia (2012) ;Ari Taskinen *Aavamaa: Electro-Acoustic Music From Finland (2006) *Taskinen! (2021) == Lähteet == ==Aiheesta muualla== * Ari Taskisen kotisivut * Ari Taskisen esittely kustannusyhtiö Nastamuumion sivuilla * Ari Taskisen esittely pellemiljoona.net:issä * * Luokka:Suomalaiset säveltäjät Luokka:Pelle Miljoona Luokka:Suomalaiset sanoittajat Luokka:Suomalaiset kosketinsoittajat Luokka:Suomalaiset basistit Luokka:Suomalaiset runoilijat Luokka:Vuonna 1959 syntyneet Luokka:Vuonna 2024 kuolleet